Judita (Šarić)/Glava 1.
1 Arfaksad, kralj Medijanaca, bio je podjarmio svojoj vlasti mnoge narode, i on sagradi silan grad, koji prozva Ekbatanom,

2 Od kamena četverouglasta i tesana; zidove mu podiže sedamdeset lakata u širinu i trideset lakata u visinu, a kule mu izdiže stotinu lakata u visinu.

3 Na četiri kraja svaka im se strana pružala dvadeset lakata u širinu. Vratima dade jednaku visinu kao kulama.

4 Hvalio se kao vladar jakošću svoje vojske i svojih slavnih ratnih kola.

5 Dvanaeste godine svojega vladanja Nabuhodonozor, kralj asirski, koji je vladao u velikom gradu Ninivi, poduze vojnu proti Artafaksadu i pobijedi ga.

6 Na širokom polju, što se zove Ragau, na Eufratu, Tigrisu i Jadasonu, u poljani Erioha, kralja Eličanâ.

7 Tako postade vlast Nabuhodonozora još moćnija, i njegovo se srce ponese. On posla glasnike k svima stanovnicima Cilicije, Damaska i Libanona,

8 K plemenima na Karmelu i u Cedru, k stanovnicima Galileje na velikoj ravnici Ezdrelonu,

9 K svima, što su stanovali u Samariji i s onu stranu Jordana sve do Jeruzalema, i u svu zemlju Jese do na među Etiopije.

10 K svima tim posla Nabuhodonozor, kralj asirski, glasnike.

11 Ali se svi jednodušno opriješe i otpustiše glasnike praznih ruku i bez darova počasnih.

12 Tada se razgnjevi kralj Nabuhodonozor na sve te zemlje i zakle se prijestolom svojim i vlašću svojom, da će se osvetiti svima tim zemljama.

Judita (Šarić)